
A legismertebb, hazánkban forgalmazott sörök gluténtartalmának vizsgálata

Bevezetés: A coeliakia genetikailag meghatározott, permanensen fennálló intestinalis gliadin-intolerancia, melyet a vékonybélhártya károsodása és felszívódási zavara jellemzi. Az egyetlen terápiás lehetőség a tüneteket kiváltó búza, árpa, rozs és zab gabonát tartalmazó nyersanyagok, élelmiszerek kiiktatásával megfelelően összeállított, gluténmentes diéta. Az Európai Unió jogszabályban foglalja össze a lisztérzékenyek számára fogyasztható gluténmentes élelmiszerek gluténtartalmi határértékét, miszerint a kevesebb, mint 20 mg/kg glutént tartalmazók gluténmentesnek; a 20-100 mg/kg közötti glutént tartalmazók nagyon alacsony gluténtartalmúnak minősíthetők. A glutén jelenlétével a gabona alapú alkoholok esetében is számolni kell. A sör - rendszerint árpából készülő - alapanyaga miatt a diéta tiltólistáján szerepel, hazai kereskedelmi forgalomban kapható fajtáinak gluténtartalmáról Magyarországon kevés információ áll rendelkezésre. Kutatásunk célja a legismertebb, hazánkban kapható árpamaláta alapú, árpamaláta és kukorica alapú, illetve búzasörök vizsgálata.
Módszer: Laboratóriumi méréseinket a Codex Alimentarius Comission által elfogadott és ajánlott R5-gliadin-epitóp ellenanyagon alapuló szendvics ELISA módszerrel végeztük.
Eredmények: A vizsgált minták 12%-a haladta meg a 100 mg/liter értéket (kivételt képezve, mint búzasörök), viszont 12%-uk 20-100 mg/liter közötti, és 76%-uk 20 mg/liter alatti értéket mutatott. Előbbiek nagyon alacsony gluténtartalmú kategóriába, utóbbiak gluténmentes kategóriába sorolhatók a hatályos rendelet alapján.
Következtetés: Eredményeink jelzésértékűek mind a hazai gyártóknak, szakembereknek, mind a fogyasztóknak egyaránt. Az egyelőre kis mintaszám alapján nem jelenthető ki, hogy a sörök beilleszthetőek coeliakiás diétába; ehhez további vizsgálatokra, gyártók felkeresésére, illetve gyártási folyamatok nyomon követésére lenne szükség. A gyártóknak, forgalmazóknak élelmiszerbiztonsági tanúsítvány megszerzése, a coeliakiás fogyasztóknak az egyéni tolerancia figyelembevétele lenne elengedhetetlen ahhoz, hogy a sör fogyasztása ne legyen tiltott gluténmentes étrendben. Dietetikus hallgatóként motivációt érzek tovább foglalkozni a témával, mert ezzel is hozzájárulhatnék leendő pácienseim életminőségének javításához.



